Ďuriš Nicholsonová, Lucia, poslankyňa NR SR (2017-03-29):
Novela rokovacieho poriadku z nás mala urobiť slušný parlament a ja musím povedať, že práve na príklade predsedu parlamentu je úplne zrejmé, že tento cieľ novely rokovacieho poriadku jednoducho zlyhal na plnej čiare. Chcem odkázať pánovi predsedovi parlamentu, že ja som si záclonu síce nekúpila, ale som jediná minimálne z vedenia parlamentu, ktorá tu môže stáť pri tejto téme s absolútne čistým štítom, pretože som sa vzdala vozenia sa v limuzíne a vzdala som sa aj ochranky. Ja nezneužívam peniaze daňových poplatníkov absolútnym spôsobom, chodím pešo, chodím na bicykli, tak ako mi pripomenul pán Hrnko, ďakujem mu pekne za to, a keď sa prevážam, tak sa prevážam taxíkom, za ktorý si sama zaplatím. Aj z tohto dôvodu, že nemám rada papalášizmus, ako o tom hovoril predseda parlamentu. A z toho dôvodu, že v tomto ja mám úplne čistý štít, som veľmi rada zahlasovala za to, aby v pléne odznela informácia o, využívania letky ústavných činiteľov z úst ministra vnútra. Hlasovala som za to. Ale ja som v tej chvíli netušila, že to dáte ako termínovaný bod presne na čas, kedy je prezident republiky odcestovaný. Ideme sa baviť a bavíme sa o niekom, kto tu jednoducho nie je. Aby poslanci mohli urobiť nakoniec nejaký kompetentný uzáver, tak je dôležité, aby ste mali informácie z každej ruky. A ja si vyprosím od tých koaličných poslancov, ktorí na mňa reagovali, s výnimkou, myslím, pána Hrnka, aby hovorili o tom, že som obhajovala niečo, čo je neobhájiteľné. Páni poslanci, panie poslankyne, ak ste si všimli, ja som s tým, s čím som vystúpila, ani raz nespochybnila to, s čím prišiel do pléna minister vnútra. Ja som sa nevyjadrovala absolútne k meritu ani k tým číslam. Ja ich nejdem spochybňovať a nemám ich akým spôsobom spochybniť, pán minister. Ani raz som sa tejto témy nedotkla. Nijakým spôsobom som sa k tej správe, ktorú ste tu predniesli, nevyjadrila, ale považovala som za veľmi dôležité, aby tu odznelo stanovisko toho, o ktorom sa ideme baviť, a to zo mňa ešte nerobí hovorkyňu kancelárie prezidenta. Ja som svojprávna poslankyňa, ja som sa stotožnila s mnohými otázkami, ktoré som položila a adresovala pánovi ministrovi vnútra. A aby ste ma naozaj už z ničoho nemohli obviniť, tak sa chcem opýtať pána ministra vnútra. Pán minister vnútra, je alebo nie je pravda, že ste požiadali prezidenta, aby využíval letku ministerstva vnútra s odôvodnením, že lietadlá, ako aj piloti majú málo nalietaných hodín? Je pravda alebo nie je pravda, že ste mu doslova povedali, že lietadlá lietajú veľmi často z vyššie uvedeného dôvodu prázdne a že ich dokonca ponúkate školám, aby si spravili letecký výlet? Chcem pripomenúť poslankyniam a poslancom, že vzhľadom práve na medializáciu tých letov prezidenta, od ministra vnútra 29. 4. 2015 požiadal vedúci kancelárie prezidenta riaditeľa úradu pre ochranu ústavných činiteľov o zaslanie predpisu, ako má prezident postupovať pri svojej preprave. On chcel tú informáciu aj podľa toho, jak hovoril pán Zsolt Simon, pretože v tom jednoducho nemal jasno. To nie je žiadna obhajoba, to je konštatácia faktu. A máme k dispozícii list, ktorým riaditeľ úradu odpovedal, a on sám v to liste tvrdí: „V prípade potreby využitia leteckej formy prepravy prezidenta Slovenskej republiky úrad z hľadiska bezpečnosti môže len odporučiť využitie letky ministerstva vnútra pred prepravou civilnou linkou alebo súkromným lietadlom.“ Toto je odporúčanie riaditeľa úradu pre ochranu ústavných činiteľov. Takže toto sú jediné veci, na ktoré som potrebovala opätovne upozorniť. Dúfam, že som vás veľmi nezdržala, ani sa nechcem pozrieť na to, koľko faktických poznámok z toho opäť vystalo. Ale ešte raz opakujem, ja nespochybňujem nijakým spôsobom tú správu, ktorá tu zaznela, pretože na to nemám podklady. Ale je pre vás dôležité, je pre nás všetkých dôležité, aby sme počuli aj o tej druhej stránke mince, aby sme mali informácie z obidvoch rúk, keď sa máme kompetentne v súlade s naším vedomím a svedomím napokon rozhodnúť. Ďakujem.